Michael Acominatus
Michael Acominatus Choniates, Graece Μιχαὴλ Ἀκομινάτος ὁ Χωνιάτης (Chonis natus anno circiter 1138; Bodonitsae iuxta Thermopylas anno c. 1222 mortuus), frater scriptoris rerum gestarum Nicetae Choniatae, fuit scriptor et clericus. Constantinopoli eruditus, in eisdem scholis professus est; ibi discipulum et chartophylacem habuit Georgium Bardanem. Anno fere 1182 metropolita Athenarum electus est, quod officium usque ad annum 1205 tenuit. Athenas contra Leonem Sgurum anno 1204 munire curavit. Anno insequenti, urbe a Latinis nacta, episcopo novo imposito, Michael Acominatus in insulam Ceam recedit; inde anno 1217 in monasterium Sancti Ioannis Prodromi Bodonitsae intravit ibique mortuus est. Ultimus omnium nobis cognitorum libros manu scriptos operum duorum Callimachi, titulis Aetia et Hecale, possedit.